Ooreenkoms tussen Bayworld en Oos-Kaap binnekort onderteken | News24
Ooreenkoms tussen Bayworld en Oos-Kaap binnekort onderteken
TWAALF jaar nadat die volhoubaarheidstudie, ontwerp en sakeplan vir die ontwikkeling van die Bayworld-museumkompleks (wat die oseana­rium insluit) gedoen is, behoort die diensvlakooreenkoms tussen Bay­world en die Oos-Kaapse regering teen Vrydag onderteken te word.
Anele Qaba, uitvoerende direkteur van die metro se komitee vir ekonomiese ontwikkeling, toerisme en landbou, het verlede week op 'n komiteevergadering gesê die ooreenkoms is reeds opgestel.
"Ons het oor sekere wetsaspekte in die ooreenkoms uitsluitsel gekry. Die onderteken-ing sal nie later as aanstaande Vrydag gedoen word nie. Die munisipaliteit sal daarna die projek aan die Mandelabaai-ontwikkelingsagentskap (MBDA) oorhandig."
Volgens hom sal daar ook behoorlike raadpleging met die Baaise publiek wees, waarna die benodigde finansiering bepaal sal word.
Die provinsiale wetgewer het dit goedgekeur dat die ontspanning-en-oseanarium-gedeelte van Bayworld deur die Nelson Mandelabaai-munisipaliteit vir projekbestuur en herontwikkelingsdoeleindes gebruik word.
Die grond waarop Bayworld staan, is die munisipaliteit se eiendom, maar die gebou en inhoud behoort aan die Oos-Kaapse regering.
Die munisipaliteit se planne vorentoe is om die ooreenkoms te laat onderteken, die volhoubaarheidstudie en sakeplan by te werk en finansiering te finaliseer.
Intussen is op die komiteevergadering te kenne gegee dat sake op koers is dat Sentraal die metro se tweede spesiale belastinggebied (SRA) sal wees. Richmond Hill is die eerste.
'n SRA kom daarop neer dat huiseienaars 'n bykomende belastingtarief vir unieke dienste (soos verskerpte veiligheid asook plantegroei- en sypaadjie-instandhouding) in hul woongebied betaal. Dié bedrag gaan nie in die munisipale koffers nie, maar word aan die SRA-komitee oorbetaal vir die lewering van woongebied-eie dienste.
In 'n voorlegging aan die metro se komitee vir ekonomiese ontwikkeling, toerisme en landbou het die MBDA se bedryfsbestuurder, Mcebisi Ncalu, gesê die voorgestelde SRA-grens is Russellweg (noord), Rinkstraat (oos), Cuylerstraat/Gordon Terrace (suid) en Strandstraat (wes).
Twee openbare vergaderings is gehou waarvan die tweede baie goed deur inwoners bygewoon is, het Ncalu gesê.
Zukile Jodwana, die komiteevoorsitter, het die belangrikheid van Sentraal se toekomstige SRA-status beklemtoon.
"Wanneer ek na Parlementstraat kyk, is dit hartseer dat dit nie lyk soos ons dit wou hê nie. Soos dit nou lyk, was dit nie die geld vir die opgraderingswerk werd nie."